শিক্ষামন্ত্রী মহাজোট সরকারের আমলে শিক্ষাব্যবস্থার তরক্কি নিয়ে বেশ চাঙ্গাবস্থায় আছেন। সময়মতো রেজাল্ট, পরীক্ষা, বই বিলি ও ক্লাস শুরু করতে পেরে আপাতদৃষ্টিতে অঢেল বাহবা কুড়িয়েছেন এ যাবৎ কালের যে কোনো শিক্ষামন্ত্রীর চাইতে বেশি। তিনি ধর্মীয় শিক্ষার নাম দিয়েছেন ইসলাম ও নৈতিক শিক্ষা। তিনি ধর্মের মধ্যে নৈতিকতা খুঁজে পান না, তাই ধর্মের সাথে নৈতিক শিক্ষা শব্দ যোগ করেছেন। অধিকাংশ ধর্মমত মনে করে ধর্ম হচ্ছে এক বিস্তৃত বিষয়, যা মানুষের জীবনের প্রতিটি মুহূর্তের সাথে জড়িত। কেউ ধর্ম পালন করতে না পারেন, তাতে কোনো আপত্তি কারো থাকার কথা নয়, আপত্তি সেখানে কেউ যদি চিরন্তন, অবিনশ্বর ও প্রতিষ্ঠিত সত্যকে ক্ষমতার অপব্যবহার করে জাতির মাঝে সত্য-অসত্যের ফারাক করার বোধশক্তি লোপ করতে চায়। যে চিন্তা চেতনা ও সত্যের ওপর সমগ্র জাতি প্রতিষ্ঠিত, সে সত্যের বিরুদ্ধে অবস্থান নিতে চায়।